《汉文帝赐南越王赵佗书》
两汉·刘恒

皇帝谨问，南越王甚苦心劳意。朕，高帝侧室之子也。弃外，奉藩于代。道里辽远，壅蔽朴愚，未尝致书。高皇帝弃群臣，孝惠皇帝即世，高后自临事，不幸有疾，诸吕擅权为变，不能独制，乃取他姓子，为孝惠皇帝嗣，赖宗庙之灵，功臣之力，诛之已毕。朕以王侯不释之故，不得不立，今即位。

乃者闻王遗将军隆虑侯书，求亲昆弟，请罢长沙两将军。朕以王书，罢将军博阳侯。其亲昆弟在真定者，已遣人存问，修治先人冢。前日闻王发兵于边，为寇灾不止，长沙苦之，南郡尤甚。虽王之国，庸独利乎。必多杀士卒，伤良将吏，寡人之妻，孤人之子，独人父母，得一亡十，朕不忍为之也。朕欲定地犬牙之相制者，以问吏。吏曰：‘高皇帝所以界长沙者，王之地也。不得擅变焉。’今也得王之地，不足以为大，得王之财，不足以为富，服岭以南，王自治之，虽然王之号为帝，两帝并立，亡一乘之使以通其道，是争也。争而不让，仁者不为也。愿与王分弃前悪，终今以来通使如故。故使陆贾往驰谕告王以朕本意，王亦受之，毋为灾矣。因以上褚五十衣，中褚三十衣，下褚二十衣遗王，愿王听乐消忧，存问邻国。

作者简介：汉文帝刘恒（前202年—前157年），汉高祖第四子，母薄姬，汉惠帝之庶弟。前196年刘邦镇压陈豨叛乱后，封刘恒为代王，其为人宽容平和，在政治上保持低调。高祖死后，吕后专权，诸吕掌握了朝廷军政大权。前180年，吕后一死，太尉周勃、丞相陈平等大臣把诸吕一网打尽，迎立代王刘恒入京为帝，是为汉文帝。